Termeni de Referință (TOR) – CERERE DE OFERTE
Concurs public
Achiziția serviciilor de transport 
Asociația Împotriva Violenței „Casa Marioarei” invită operatorii economici să depună oferte pentru prestarea serviciilor de transport de pasageri, necesare desfășurării activităților organizației în Chișinău și în diferite localități din Republica Moldova.
Scopul achiziției
Scopul acestei solicitări este identificarea și selectarea unuia sau mai multor prestatori de servicii de transport care să asigure, la solicitarea Asociației Împotriva Violenței „Casa Marioarei”, transportarea personalului, experților, beneficiarilor și/sau participanților la activitățile și evenimentele organizate în cadrul proiectelor implementate.
Serviciile vor fi contractate în baza unui Acord-cadru, iar solicitările de transport vor fi efectuate în funcție de necesitățile reale ale organizației.
Volumul serviciilor pe durata contractului este unul estimativ și poate varia în funcție de activitățile desfășurate, necesitățile reale și fondurile disponibile. Încheierea Acordului-cadru nu reprezintă un angajament al Asociației de a achiziționa un volum minim de servicii.
Cerințe față de ofertanți
Ofertanții trebuie să îndeplinească următoarele cerințe:
· să fie înregistrați legal și să dețină dreptul de a presta servicii de transport de pasageri;
· să dispună de mijloace de transport proprii și/sau contractate, corespunzătoare pentru prestarea serviciilor solicitate;
· să poată asigura servicii de transport atât în municipiul Chișinău, cât și în alte localități din Republica Moldova;
· să asigure disponibilitatea transportului în baza solicitărilor transmise în prealabil de către organizație;
· să asigure mijloace de transport în stare tehnică bună, curate și corespunzătoare transportului de pasageri;
· să respecte toate cerințele legale privind siguranța rutieră și transportul de pasageri;
· să asigure conducători auto cu permis de conducere corespunzător categoriei vehiculului și experiență relevantă;
· să dețină toate autorizațiile, asigurările și documentele obligatorii prevăzute de legislația în vigoare;
· să poată emite e-factură pentru serviciile prestate;
· să transmită documentele și informațiile solicitate pentru oferta tehnică;
· să transmită oferta financiară prin completarea Anexei B.
Oferta tehnică
Oferta tehnică va include obligatoriu:
· Extrasul din Registrul de Stat;
· informații privind experiența companiei în prestarea serviciilor de transport;
· lista și/sau descrierea mijloacelor de transport disponibile, cu indicarea capacității de transport;
· confirmarea posibilității de a presta servicii de transport în Chișinău și pe întreg teritoriul Republicii Moldova;
· confirmarea deținerii documentelor și autorizațiilor necesare pentru prestarea legală a serviciilor de transport;
· declarație pe propria răspundere privind starea tehnică corespunzătoare a vehiculelor și respectarea cerințelor legale privind siguranța pasagerilor;
· confirmarea existenței asigurărilor obligatorii pentru mijloacele de transport utilizate;
· confirmarea luării la cunoștință a Codului de Conduită al Furnizorilor ONU prin semnarea Anexei A;
· lista a cel puțin 2 referințe – agenți economici, ONG-uri sau organizații internaționale cu care ofertantul a colaborat anterior, inclusiv datele de contact ale acestora, sau scrisori de recomandare.
Tipurile de servicii solicitate
Serviciile de transport pot include:
· transport în limitele municipiului Chișinău;
· transport din Chișinău către alte localități din Republica Moldova și retur;
· transport între diferite localități din Republica Moldova;
· transport pentru participarea la instruiri, evenimente, ședințe, activități comunitare și alte activități organizate în cadrul proiectelor;
· transport pentru grupuri de diferite dimensiuni, în funcție de necesitățile specifice ale activității.
Prestatorul va asigura mijlocul de transport corespunzător numărului de pasageri indicat în solicitarea transmisă de Asociație.
Oferta financiară
Oferta financiară trebuie să includă Anexa B – Formularul Ofertei Financiare, completat și semnat.
În oferta financiară se vor indica, după caz:
· prețul per kilometru pentru deplasările în afara municipiului Chișinău (MDL/km);
· taxa fixă pentru o deplasare/eveniment în limitele municipiului Chișinău (MDL);
· eventualele taxe suplimentare aplicabile;
· taxa de serviciu, dacă este aplicabilă;
· dacă prețurile ofertate includ sau nu TVA;
· alte costuri care pot apărea în legătură cu prestarea serviciilor.
Prețurile ofertate trebuie să includă toate costurile aferente prestării serviciului, inclusiv combustibilul, remunerarea conducătorului auto, întreținerea vehiculului, asigurările și alte cheltuieli operaționale, cu excepția costurilor indicate separat și explicit în oferta financiară.
Oferta financiară se expediază printr-un e-mail separat de oferta tehnică.
Modalitatea de solicitare și achitare a serviciilor
· Serviciile vor fi solicitate de către Asociația Împotriva Violenței „Casa Marioarei” în funcție de necesitățile activităților desfășurate.
· Solicitarea va include, după caz, data și ora deplasării, punctul de plecare, destinația, numărul estimativ de pasageri și alte informații relevante.
· Prestatorul va confirma disponibilitatea transportului pentru solicitarea respectivă.
· Asociația va achita serviciile prestate post factum, în baza e-facturii și a documentelor justificative aferente serviciilor efectuate.
· Plata va fi efectuată prin transfer bancar în lei moldovenești.
· Alte detalii privind solicitarea, confirmarea, evidența și raportarea serviciilor vor fi stabilite la încheierea contractului/Acordului-cadru.
Criteriile de evaluare
Evaluarea tehnică a ofertelor va fi realizată în conformitate cu politicile și procedurile de achiziție ale Asociației Împotriva Violenței „Casa Marioarei”, luând în considerare următoarele criterii:
· prezentarea tuturor documentelor și informațiilor solicitate;
· dreptul legal de a presta serviciile solicitate;
· disponibilitatea mijloacelor de transport corespunzătoare;
· capacitatea de a presta servicii atât în Chișinău, cât și în alte localități din Republica Moldova;
· respectarea cerințelor privind starea tehnică și siguranța mijloacelor de transport;
· experiența anterioară în prestarea serviciilor similare;
· experiența de colaborare cu agenți economici, ONG-uri și/sau organizații internaționale.
Oferta tehnică va fi evaluată în baza criteriului ADMIS/RESPINS pentru fiecare cerință.
Doar ofertele admise din punct de vedere tehnic, care îndeplinesc cerințele obligatorii indicate mai sus, vor fi luate în considerare pentru evaluarea financiară.
Evaluarea financiară
Evaluarea financiară va fi realizată prin compararea prețurilor ofertate de către companiile admise din punct de vedere tehnic.
În procesul de evaluare vor fi luate în considerare tarifele pentru:
· deplasările în afara municipiului Chișinău – MDL/km;
· deplasările în limitele municipiului Chișinău – tarif fix;
· eventualele costuri sau taxe suplimentare aplicabile.
Va fi selectată oferta/ofertele care prezintă cel mai avantajos cost dintre ofertele acceptabile din punct de vedere tehnic, în conformitate cu necesitățile organizației.
Asociația își rezervă dreptul de a selecta unul sau mai mulți prestatori în vederea asigurării disponibilității serviciilor de transport pe durata Acordului-cadru.
Condiții contractuale
Contractul/Acordul-cadru va fi încheiat pe o perioadă de 2 ani, cu posibilitatea de extindere pentru încă un an, în funcție de necesitățile organizației și disponibilitatea fondurilor.
Încheierea Acordului-cadru nu garantează un volum minim de servicii sau o valoare minimă a comenzilor.
Tarifele și condițiile financiare stabilite prin contract vor fi aplicabile serviciilor solicitate pe durata acestuia, în conformitate cu condițiile agreate de părți.
Modalitatea de expediere a ofertelor
Companiile interesate sunt invitate să expedieze dosarele la adresa de e-mail:
asociatiacasamarioarei@gmail.com cu mențiunea „Achiziția serviciilor de transport”.
Oferta tehnică și oferta financiară se vor expedia prin e-mailuri separate.
Data-limită de prezentare a ofertelor: 26.08. 2026, ora 17:00.
Asociația Împotriva Violenței „Casa Marioarei” își rezervă dreptul de a solicita informații suplimentare de la ofertanți, în caz de necesitate.
Evaluarea ofertelor va fi realizată în conformitate cu politicile și procedurile de achiziție ale organizației.
